## La Generalitat destina prop de 27 milions d’euros per a impulsar 129 àrees industrials de la província de València

*** Se’n beneficiaran 97 municipis, que desenrotllaran projectes de millora i modernització en 2025 i 2026 amb ajudes entre el 74 % i el 100 %
* Es preveuen actuacions per a aconseguir entorns laborals més segurs, sostenibles i eficients per a les empreses i per als treballadors**

Ivace+i, dependent de la Conselleria d’Innovació, Indústria, Comerç i Turisme, ha concedit 26,89 milions d’euros en ajudes directes per a impulsar 129 àrees industrials de la província de València, en el marc de la convocatòria 2025-2026 de millora i modernització de parcs empresarials.

Estes subvencions estan dirigides a tots els ajuntaments de la Comunitat Valenciana perquè puguen dur a terme projectes de millora i modernització en els espais industrials; en total, s’han adjudicat 52,37 milions d’euros.

Així, en la província de València se’n beneficiaran àrees industrials de 97 localitats de les comarques del Camp de Morvedre, el Camp de Túria, el Racó d’Ademús, la Costera, la Foia de Bunyol, la Ribera Alta, la Ribera Baixa, la Safor, la Vall d’Albaida, l’Horta Nord, l’Horta Sud i la Serrania.

La novetat d’esta convocatòria és que preveu ajudes anuals o plurianuals per a 2025 i 2026, la qual cosa permet als ajuntaments planificar amb més flexibilitat i disposar de més temps per a l’execució dels projectes de millora.

La consellera d’Innovació, Indústria, Comerç i Turisme, Marián Cano, ha manifestat que “esta inversió en la província de València és una aposta decidida per la millora de les àrees industrials, que són clau per al desenrotllament econòmic local i l’atracció de noves inversions”.

Així mateix, ha assenyalat que “des de la Conselleria, a través d’Ivace+i, volem donar resposta a les necessitats reals dels municipis, dotant-los de recursos per a modernitzar els seus espais industrials i fer-los més competitius, sostenibles i preparats per als reptes del futur”.

**Projectes 2025**

Del total concedit a la província de València, 2,39 milions d’euros es destinaran a projectes anuals per a l’exercici 2025 en àrees industrials d’Agullent, Atzeneta d’Albaida, Bocairent, l’Olleria, Picanya, Carcaixent, Corbera, el Palomar, Llanera de Ranes, Loriguilla, Puçol, Sollana i Vilamarxant, que rebran subvencions del 74 %.

També s’invertirà en la modernització dels espais industrials Los Planos d’Ademuz i La Foia de Bufali, en la línia d’actuació dirigida a municipis en risc de despoblació, així com en les àrees empresarials d’Alfara del Patriarca, Partida Materna d’Alzira i AEPI de Rafelbunyol, amb una intensitat del 80 %, al disposar d’una entitat de gestió i modernització (EGM) ja constituïda.

**Projectes 2025-2026**

Quant a les iniciatives de millora que comptaran amb ajudes per als exercicis 2025 i 2026, s’invertiran un total de 24,94 milions d’euros per a àrees industrials de 80 municipis.

Un total de 10 localitats rebran subvencions del 80 % en 2025 i del 100 % en 2026, gràcies a la constitució d’EGM en les seues respectives àrees industrials. Estos municipis i àrees beneficiades són: Albalat de la Ribera (Jaume I), Alcàsser (El Pla), Algemesí (Pepe Miquel i Cotes), Almussafes (Nord i Joan Carles I), Alzira (El Pla), Chiva (La Pahílla), Gandia (Alcodar i Benieto), Montcada (Montcada 2), Paterna (Fuente del Jarro, Táctica i València Parc Tecnològic) i Sagunt (Parc Sagunt).

Així mateix, el polígon industrial d’Higueruelas i La Balsilla, Las Suertes-San Vicente i La Loma de Villar del Arzobispo rebran subvencions amb una intensitat del 90 % en 2025 i del 100 % en 2026, en el marc de la línia específica destinada a municipis en risc de despoblació.

**Actuacions província València**

Entre les principals actuacions que subvencionarà Ivace+i en els parcs empresarials de la província de València destaca la implantació de centres polivalents, així com la creació de zones de descans, servicis i espais que afavorisquen entorns laborals més saludables.

També es preveu la instal·lació d’estacions de recàrrega per a vehicles elèctrics i la creació de carrils bici per a facilitar un accés més sostenible als polígons. A estes mesures se suma la millora de la senyalització viària i l’habilitació de noves zones d’aparcament.

Així mateix, es preveu la millora de la xarxa contra incendis mitjançant la instal·lació d’hidrants nous, així com la renovació i el condicionament dels vials de les àrees industrials. Igualment, s’impulsarà l’enjardinament de voreres i la millora de les zones verdes, amb l’objectiu d’integrar els espais productius en entorns més amables i sostenibles.

Una altra de les actuacions serà la modernització de l’enllumenat públic i la millora de la xarxa d’aigua potable. A més, s’ampliarà el sistema de videovigilància amb la instal·lació de noves càmeres connectades a la Policia Local, amb la finalitat de reforçar la seguretat dins dels espais industrials.

Fecha: 15/08/2025